b'\n_START_ARTICLE_\nPotcoava\n_START_SECTION_\nIstorie\n_START_PARAGRAPH_\nOra\xc8\x99ul Potcoava este situat \xc3\xaen partea de est a jude\xc8\x9bului Olt, la aproximativ 30\xc2\xa0km de municipiul Slatina. \xc3\x8en teritoriu, se afl\xc4\x83 de o parte \xc8\x99i de alta a v\xc4\x83ii p\xc3\xa2r\xc3\xa2ului Plapcea, afluent pe partea dreapta a r\xc3\xa2ului Vedea, \xc3\xaen nordul C\xc3\xa2mpiei Boianului, prezent\xc3\xa2nd caracteristici ale c\xc3\xa2mpiei \xc3\xaenalte cu c\xc3\xa2mpuri prelungi \xc8\x99i netede, separate de v\xc4\x83i pu\xc8\x9bin ad\xc3\xa2nci orientate spre sud \xe2\x80\x93 est \xc8\x99i cu o \xc3\xaenclina\xc8\x9bie usoar\xc4\x83. La nord ora\xc8\x99ul este marginit de satele B\xc4\x83lta\xc8\x9bi \xc8\x99i Bircii, la sud de Ciure\xc8\x99ti, la sud \xe2\x80\x93 est de Corbu, la sud \xe2\x80\x93 vest de Movileni, la est de Opta\xc8\x99i \xe2\x80\x93 M\xc4\x83gura, la vest cu B\xc4\x83lteni, Mierle\xc8\x99ti \xc8\x99i Perie\xc8\x9bi. Satele arondate localit\xc4\x83\xc8\x9bii Potcoava sunt: F\xc4\x83lcoeni, Potcoava, Valea Merilor, Trufine\xc8\x99ti \xc8\x99i Sine\xc8\x99ti, a\xc8\x99ezare de-a lungul p\xc3\xa2r\xc3\xa2ului Plapcea._NEWLINE_Mediul geografic \xe2\x80\x93 terenuri bune pentru agricultur\xc4\x83, ap\xc4\x83 suficient\xc4\x83, p\xc4\x83duri \xc3\xaentinse \xe2\x80\x93 a oferit condi\xc8\x9bii favorabile pentru stabilirea \xc8\x99i dezvoltarea a\xc8\x99ez\xc4\x83rilor, a desf\xc4\x83\xc8\x99ur\xc4\x83rii activit\xc4\x83\xc8\x9bilor omului pe teritoriul zonei C\xc3\xa2mpia Boianului. A\xc8\x99a cum reiese dintr-un hrisov dat la Curtea de Arge\xc8\x99 la 7 iunie 1423 Dan al II \xe2\x80\x93 lea Basarab, domnitor cu unele \xc3\xaentreruperi al \xc8\x9a\xc4\x83rii Rom\xc3\xa2ne\xc8\x99ti \xc3\xaentre august 1420 \xc8\x99i iunie 1431, a\xc8\x99ezarea Potcoava exista sub acest nume \xc3\xaenc\xc4\x83 din aceast\xc4\x83 perioad\xc4\x83. Cel mai vechi sat atestat documentar este Sine\xc8\x99ti \xe2\x80\x93 Valea Merilor, cunoscut \xc3\xaen vechime \xc8\x99i sub numele de Osica, luat de la p\xc3\xa2r\xc3\xa2ul ce curge \xc3\xaen apropiere. Satul este amintit \xc3\xaen 22 ianuarie 1590 \xc3\xaen porunca prin care Mihnea Voievod \xc3\xaent\xc4\x83re\xc8\x99te lui Tatomir \xc8\x99i altora, st\xc4\x83p\xc3\xa2nire asupra satului Osica.\n_START_SECTION_\nRelief\n_START_PARAGRAPH_\nZona este u\xc8\x99or v\xc4\x83lurit\xc4\x83, teritoriul fiind str\xc4\x83b\xc4\x83tut de p\xc3\xa2r\xc3\xa2ul Plapcea, afluent al r\xc3\xa2ului Vedea.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Potcoava se ridic\xc4\x83 la 5.743 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.111\xc2\xa0locuitori. Majoritatea locuitorilor sunt rom\xc3\xa2ni (87,65%), cu o minoritate de romi (7,23%). Pentru 5,08% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (93,47%). Pentru 5,1% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nEconomie\n_START_PARAGRAPH_\nLocalitatea Potcoava este cunoscut\xc4\x83 prin z\xc4\x83c\xc4\x83mintele de \xc8\x9bi\xc8\x9bei \xc8\x99i gaze, datorita c\xc4\x83rora s-a dezvoltat industria petrolier\xc4\x83. \xc3\x8en teritoriu \xc3\xae\xc8\x99i desf\xc4\x83\xc8\x99oar\xc4\x83 activitatea Schela Ciure\xc8\x99ti \xc8\x99i Petrom Service Potcoava.\n_START_SECTION_\n\xc3\x8env\xc4\x83\xc8\x9b\xc4\x83m\xc3\xa2nt\n_START_PARAGRAPH_\nOra\xc8\x99ul de\xc8\x9bine un liceu de cultur\xc4\x83 general\xc4\x83 dotat cu un Centru de Documentare \xc8\x99i Informatizare._NEWLINE_Pe teritoriul ora\xc8\x99ului func\xc8\x9bioneaz\xc4\x83 3 \xc8\x99coli generale, o gr\xc4\x83dini\xc8\x9b\xc4\x83 cu program prelungit \xc8\x99i 3 gr\xc4\x83dini\xc8\x9be cu program normal._NEWLINE_\xc3\x8en anul 2004 a fost construit localul \xc8\x98colii cu clasele I-IV Potcoava, aceasta func\xc8\x9bion\xc3\xa2nd p\xc3\xa2n\xc4\x83 atunci \xc3\xaen localul construit \xc3\xaen 1906._NEWLINE_Forma de \xc3\xaenv\xc4\x83\xc8\x9b\xc4\x83m\xc3\xa2nt din liceu \xc8\x99i celelalte \xc8\x99coli este \xc3\xaenv\xc4\x83\xc8\x9b\xc4\x83m\xc3\xa2nt de zi._NEWLINE_Servicii oferite: Internet, cabinet medical, medic, asistent igienist, Centru de Documentare \xc8\x99i Informare._NEWLINE_C\xc4\x83minul cultural are 300 de locuri \xc8\x99i o bibliotec\xc4\x83 public\xc4\x83.\n_START_SECTION_\nS\xc4\x83n\xc4\x83tate\n_START_PARAGRAPH_\nTimp de peste 20 de ani, la Potcoava s-au tratat zeci de mii de oameni suferinzi de reumatism. \xc3\x8en cl\xc4\x83direa \xc3\xaen care din 1994 func\xc8\x9bioneaz\xc4\x83 prim\xc4\x83ria, la sf\xc3\xa2r\xc8\x99itul anilor \xe2\x80\x9960 s-au amenajat b\xc4\x83i comunale, cu ape termale \xc8\x99i diferite proceduri medicale, menite s\xc4\x83 trateze reumatismul.\xe2\x80\x9cErau vestite aceste b\xc4\x83i. Mul\xc8\x9bi veneau s\xc4\x83 se trateze. Nu existau spa\xc8\x9bii de cazare, iar cei care veneau de la distan\xc8\x9be mai mari erau caza\xc8\x9bi pe la s\xc4\x83teni. Din lipsa banilor \xc8\x99i a investi\xc8\x9biilor, b\xc4\x83ile s-au desfiin\xc8\x9bat imediat dup\xc4\x83 1989\xe2\x80\x9d_NEWLINE_Acum este un dispensar medical \xc3\xaen centrul ora\xc8\x99ului, care are un medic, asistent medical \xc8\x99i \xc8\x99ofer pe ambulan\xc8\x9b\xc4\x83, unitatea dispune de o ma\xc8\x99in\xc4\x83 ambulan\xc8\x9b\xc4\x83 pentru transportul bolnavilor la Unitatea de urgen\xc8\x9be din Slatina.'